ทีเอ็มบีออกสินเชื่อรับก.ม.หลักประกันธุรกิจ ช่วยเพิ่มเงินหมุนเวียนเอสเอ็มอี
แบงก์ทีเอ็มบีออกสินเชื่อหลักประกันธุรกิจเพื่อให้หนุนให้เอสเอ็มอีมีเงินทุนหมุนเวียนได้มากขึ้น รับพ.ร.บ.หลักประกันทางธุรกิจเป็นแบงก์แรก ตั้งเป้าให้ปล่อยกู้ 2,000 ล้านบาท ภายในสินปีนี้
2 มิ.ย. 2559

แบงก์ทีเอ็มบีออกสินเชื่อหลักประกันธุรกิจเพื่อให้หนุนให้เอสเอ็มอีมีเงินทุนหมุนเวียนได้มากขึ้น รับพ.ร.บ.หลักประกันทางธุรกิจเป็นแบงก์แรก ตั้งเป้าให้ปล่อยกู้ 2,000 ล้านบาท ภายในสินปีนี้
นายไตรรงค์ บุตรากาศ ประธานเจ้าหน้าบริหารลูกค้า เอสเอ็มอี ธนาคารทหารไทย (ทีเอ็มบี)กล่าวว่า ตามที่พระราชบัญญัติหลักประกันทางธุรกิจ พ.ศ. 2558 จะมีผลบังคับใช้ในวันที่ 2 ก.ค.2559 นี้ ซึ่งจะช่วยให้ผู้ประกอบการเอสเอ็มอี รวมถึงผู้ประกอบการขนาดกลาง สามารถเข้าถึงสินเชื่อได้ดีขึ้น เพราะสามารถนำ“ทรัพย์สินที่มีมูลค่าทางเศรษฐกิจ” มาเป็นหลักประกันเพิ่มเพื่อขอสินเชื่อได้ จากเดิมที่จำกัดอยู่แค่ที่ดิน และสิ่งปลูกสร้างเท่านั้น
ทั้งนี้ สินทรัพย์ตามกฎหมายใหม่ที่สามารถนำมาเป็นหลักประกันในการขอสินเชื่อได้มี 5 กลุ่ม ได้แก่ 1. กิจการ 2. ลูกหนี้การค้า 3. สังหาริมทรัพย์ใช้ประกอบธุรกิจ 4. อสังหาริมทรัพย์แต่ใช้ได้เฉพาะธุรกิจอสังหาริมทรัพย์ และ 5.ทรัพย์สินทางปัญญา เป็นการปลดล็อคปัญหาหลักประกันในอดีต   โดยที่ผู้ประกอบการสามารถนำทรัพย์สินไปประกอบธุรกิจได้ตามปกติ ไม่ต้องส่งมอบให้ธนาคาร ซึ่งเป็นผลดีแก่ผู้ประกอบการ
“ ข้อดีของกฎหมายใหม่ คือ เปิดโอกาสให้ผู้ประกอบการสามารถเข้าถึงแหล่งเงินทุนได้ง่ายขึ้น มีเงินทุนเพียงพอตลอดเวลา ทำให้ธุรกิจคล่องตัวมากขึ้น และส่งผลระยะยาวต่อเงินทุนในอนาคตอีกด้วย ทีเอ็มบีจึงเป็นธนาคารแรกที่จะออกผลิตภัณฑ์ สินเชื่อหลักประกันธุรกิจ ทีเอ็มบี มาให้ลูกค้าเอสเอ็มอีเพื่อให้ได้วงเงินสินเชื่อตามหลักประกันใหม่ ให้เงินทุนหมุนเวียนเพิ่มเติมแก่ลูกค้าที่นำสินทรัพย์ เช่น ลูกหนี้การค้า สต๊อกสินค้า และสิทธิการรับเงิน มาจดทะเบียนกับทีเอ็มบี โดยให้วงเงินเพิ่มสูงสุดถึง 20% จากวงเงินเดิม” นายนายไตรรงค์กล่าว
 นายไตรรงค์ กล่าวว่า สินเชื่อใหม่ที่จะให้กับบลูกค้าเอสเอ็มอีนี้ออกมาในครั้งนี้ในเบื้องต้นธนาคารตั้งเป้าว่าจะปล่อยกู้ให้ได้ประมาณ 2,000 ล้านบาท ภายในสิ้นปีนี้